Ioana Ancuţa Popoviciu, judecătoarea din dosarul lui Vlad Pascu, uimește din nou cu gafele sale.
În cadrul ședinței care a avut loc joi, judecătoarea l-a întrebat pe unul dintre supraviețuitorii accidentului de la 2 Mai, provocat de Pascu, dacă se afla la locul accidentului, informează Antena 3 CNN.
Nici avocatul lui Vlad Pascu nu s-a lăsat mai prejos, a iritat audiența, după ce a cerut în repetate rânduri rudelor victimelor un cont bancar pentru despăgubiri.
Judecătoarea a întrebat și cât au costat înmormântările pentru Sebastian Olariu și Roberta Dragomir, tinerii uciși de Pascu în accident. Astfel, Popoviciu a aflat că s-au cheltuit aproximativ 30.000 de lei cu înmormântările celor doi tineri.
Totodată, una dintre tinerele care a fost lovită de Pascu și care a supraviețuit, a povestit la termenul de astăzi că a avut nevoie de patru operații chirurgicale și că a rămas cu sechele pe viață.
La termenul de astăzi au fost audiați doi supraviețuitori ai accidentului provocat de Vlad Pascu, iar judecătoarea a întrebat, cu nonșalanță, cu referire la tinerii decedați Sebi și Roberta:
‘-Au fost acolo cu dumneavoastră, la locul faptei?’
Ea a primit replica avocatului Cuculis: ‘-Mergeau în șir, cum adică dacă erau împreună?!’
Băiatul care a supraviețuit accidentului de la 2 Mai a povestit ce eforturi uriașe face pentru a se recupera fizic și psihic, dificultățile fiind accentuate de faptul că este în ultimul an de facultate.
De asemenea, tânăra care, la rândul său, a supraviețuit tragediei de la 2 Mai și s-a constituit parte vătămată a relatat în fața instanței că a fost operată de patru ori, că va fi nevoită să poarte toată viața o tijă metalică în braț și că, din cauză că nu-și mai poate mișca mâna accidentată, a ratat oportunitatea unei slujbe pe care și-o dorea.
În tot acest timp, avocatul apărării a găsit de cuviință să întrebe de mai multe ori părțile vătămate care este contul bancar în care ar accepta bani drept despăgubiri.
El a fost pus la punct de avocatul Cuculis, care i-a atras atenția că nu despre asta este vorba la acest termen.
Dar, unul dintre cele mai șocante momente ale ședinței de astăzi a fost cel în care judecătoarea Ioana Ancuţa Popoviciu a întrebat-o chiar pe mama Robertei Dragomir dacă a fost la înmormântarea fiicei sale.
Lidia Dragomir a mărturisit că nu și-a văzut fiica în urma accidentului, cadavrul acesteia fiind trimis în sicriu sigilat.
Potrivit mamei, Roberta era ‘atât de zdrobită, încât nu a putut fi îmbrăcată’.
‘Am văzut-o ultima dată când a plecat de acasă’, a relatat Lidia Dragomir în fața instanței.
Înainte de a intra în sală, părinții victimelor spuneau că au speranțe foarte mici la o judecată corectă.
„Vreau să se termine cât mai repede.
Nu mai am încredere în această judecătoare. Am venit pur și simplu pentru că trebuie să venim. Vrem să vedem ce ce se întâmplă și vrem să facem apel cât mai repede.
Consider că azi (judecătoarea) va judeca de frică, acum, la câte s-a întâmplat”, a spus tatăl lui Sebastian Olariu, unul dintre tinerii uciși la 2 Mai.